คลังเร่งชี้แจงเกณฑ์ เบิกรักษารพ.เอกชน
กรมบัญชีกลางแจงเข้มหลักเกณฑ์เบิกค่ารักษาจากสถานพยาบาลเอกชน ได้แค่ 4 กรณีเท่านั้น
17 ก.ค. 2558

กรมบัญชีกลางแจงเข้มหลักเกณฑ์เบิกค่ารักษาจากสถานพยาบาลเอกชน ได้แค่ 4 กรณีเท่านั้น 
นายมนัส แจ่มเวหา อธิบดีกรมบัญชีกลาง เปิดเผยว่า หลังจากมีการเผยแพร่รายชื่อสถานพยาบาลเอกชนที่เข้าร่วมโครงการกับกรมบัญชีกลางเพื่อป้องกันความเข้าใจที่คลาดเคลื่อน กรมบัญชีกลางขอย้ำว่า หลักเกณฑ์การเบิกค่ารักษาจากสถานพยาบาลเอกชนสามารถเบิกได้เฉพาะใน 4 กรณีเท่านั้น 
กรณีที่ 1 คือ การเบิกค่ารักษาพยาบาลกรณีฉุกเฉิน ซึ่งเบิกได้ในทุกโรงพยาบาล แบ่งเป็นกรณีวิกฤต (สีแดง) และกรณีเร่งด่วน (สีเหลือง) ซึ่งเป็นการบูรณาการหลักเกณฑ์การเบิกจ่ายค่ารักษาพยาบาลร่วมกันของ 3 กองทุน ส่วนกรณีที่ 2 คือ การเบิกค่ารักษาพยาบาลกรณีฉุกเฉินไม่รุนแรง (สีเขียว) 
กรณีที่ 3 คือ การเบิกจ่ายค่ารักษาพยาบาลกรณีส่งต่อ โดยเบิกได้ 2 กรณี คือ การล้างไต หรือรังสีรักษา โดยต้องเป็นคนไข้นอกและเป็นโรงพยาบาลเอกชนที่เข้าร่วมโครงการเบิกตรงกับกรมบัญชีกลาง และสุดท้าย 4.คือการเบิกจ่ายค่ารักษาพยาบาลกรณีนัดผ่าตัดล่วงหน้า โดยต้องเป็นคนไข้ในของสถานพยาบาลเอกชนที่เข้าร่วมโครงการ ซึ่งขณะนี้มีทั้งหมด 30 แห่ง